CELEX: 62017TN0830
Language: sl
Date: 2017-12-22 00:00:00
Title: Zadeva T-830/17: Tožba, vložena 22. decembra 2017 – Szentes/Komisija

19.2.2018   
            
            
               SL
            
            
               Uradni list Evropske unije
            
            
               C 63/20
            
         Tožba, vložena 22. decembra 2017 – Szentes/Komisija
   (Zadeva T-830/17)
   (2018/C 063/27)
   Jezik postopka: francoščina
   
      Stranki
   
   
      Tožeča stranka: Gyula Szentes (Luxembourg, Luksemburg) (zastopnik: F. Moyse, odvetnik)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               za nična razglasi sklep z dne 24. februarja 2017 in, če je potrebno, akt, s katerim je bila zavrnjena pritožba tožeče stranke z dne 29. septembra 2017;
            
         
               —
            
            
               Komisiji naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja štiri tožbene razloge.
   
               1.
            
            
               Prvi tožbeni razlog: nezakonitost obvestila o javnem natečaju. Tožeča stranka trdi, da je člen 6.4 Priloge III, ki izključuje, da imajo zahteve za ponovno preučitev, ki so bile vložene zaradi izpodbijanja presoje natečajne komisije, pozitiven rezultat, nezakonit, saj je v nasprotju z učinkovitim pravnim sredstvom, ki ga določa člen 47 Listine o temeljnih pravicah. Izpodbijani sklep, ki temelji na tej določbi, je zato prav tako nezakonit.
            
         
               2.
            
            
               Drugi tožbeni razlog: kršitev obveznosti obrazložitve. V izpodbijanem sklepu so navedeni le odlomki iz sodne prakse in v njem ni seznama izbirnih meril, ki jih je določila natečajna komisija, preden je začela z deli ocenjevanja prijav kandidatov.
            
         
               3.
            
            
               Tretji tožbeni razlog: izkrivljanje dejstev in očitna napaka pri presoji. Tožeča stranka v tem smislu izpodbija način, v skladu s katerim je natečajna komisija ocenjevala podatke, navedene v prijavah kandidatov.
            
         
               4.
            
            
               Četrti tožbeni razlog: kršitev obvestila o javnem natečaju. Tožeča stranka navaja, da natečajna komisija različnih kategorij prijav kandidatov ni primerjala med seboj, da bi odločila, ali tožeča stranka izpolnjuje enega od pogojev za pristop k natečaju.